<classify> RAIS John Magufuli amempongeza Mkuu wa Mkoa wa Mbeya, Albert Chalamila kwa kuwachapa viboko wanafunzi wa Shule ya Sekondari Kiwanja mkoani humo wanaodaiwa kuchoma bweni la shule hiyo hivi karibuni. Akihutubia wananchi wa kijiji cha Mantengu, mkoani Songwe leo Ijumaa Oktoba 4, 2019 Mkuu huyo amesema tayari amekwishatoa maelekezo kuwa wanafunzi wote wa kidato cha tano na sita cha shule hiyo wafukuze, waliohusika wote waswekwe rumande.Wanafunzi hao wanaodaiwa kuchoma bweni wataruhusiwa kurudi shule endapo wazazi wao watalipa gharama za majengo hayo. Nimeagiza hadi bodi ya shule ivunjwe maana ni uzembe wa bodi hiyo pia...shule hizi zimejengwa kwa fedha za wazazi masikini, leo hii wanafunzi wanyanganywe simu waamue kuchoma bweni? amehoji Rais na kuongeza: Nasema kurudi hawa watoto lazima baba zao walipe ili mabweni hayo yajengwe. Jana Alhamisi, Mkuu wa wilaya ya Chunya, Maryprisca Mahundi alisema kuwa mabweni hayo yaliungua Septemba 30, 2019 majira ya saa mbili usiku, muda mfupi baada ya kufanyika msako na wanafunzi hao kukutwa na simu 26 za mkononi, jambo ambalo kwa mujibu wa Mkuu wa shule hiyo, Elly Mnyarape ni kinyume cha sheria za shule. Mahundi alitoa maelezo hayo mbele ya mkuu wa Mkoa wa Mbeya, Albert Chalamila aliyefika katika shule hiyo na kuwacharaza viboko wanafunzi 14 kati ya 19 wanaodaiwa kuhusika na tukio hilo. Hata hivyo, wanafunzi watano kati ya 19 tayari wanashikiliwa na polisi baada ya kufanyika kura ya siri ya kubaini waliohusika na tukio hilo la kihalifu.  <topic>: KITAIFA 